I gceapadh an churaclaim bhunscoile (1999), an curaclam reatha i mbunscoileanna na hÉireann, cuireadh meitheal oideachasóirí le chéile le díriú ar ábhair faoi leith. Neamhchosúil leis na hábhair eile, iarradh ar shaineolaithe faoi leith, nár ghá go raibh cúlra múinteoireachta acu, a bheith páirteach i scríobh líon beag curaclam, an Ghaeilge agus an drámaíocht ina measc. Is cosúil gur féachadh chuige go gcuirfí saineolas a bhaineann leis na réimsí seo, mar dhisciplíní iontu féin, san áireamh fiú má bhí an phríomhbhéim ar mhodhanna múinte na n-ábhar seo sa churaclam. John McArdle a ainmníodh mar shaineolaí ar an gcoiste a bhí freagrach as an gcuraclam drámaíochta agus ba chéim mhór í d’oideachas na n-ealaíon aitheantas a thabhairt don ábhar agus don tsaíocht a bhaineann leis.